Venemaa ja entente'i poole üldiseks õnneks tuleb arvata ka asja­olusid, et Bulgaaria ja Türgimaa osutusid Balkani sõdades nõrge­maks kui võidi arvata. Seetõttu jäid ära pikemad kurnavad võitlused, mis oleksid kujunenud paratamatuks tasavägisemate poolte vahel. Balkani riikide eriti ohtlikku kokkuvarisemist Türgimaa-vastases võitluses õnneks Venemaale ei juhtunud.  Selline kokkuvarisemine oleks tõenäoselt saanud suurimaks kaotuseks Vene poliitikale, tuues suursõja võimaluse väga lähedale, mis oleks entente'i poolele selle sõjalise ettevalmistuse lünklikkuse tõttu olnud eriti ohtlik. Venemaa poliitiline seisund käsiteldava ajastu lõpul, kujunedes küll nõrge­maks kui selle algul, jäi küllaltki talutavaks, olles tingitud rohkem paljudest õnnelikest juhustest kui selle riigi reaalsest diplomaatilisest jõust.